Det er vedtatt å opprette en stiftelse som skal ta med Totens Sparebank-navnet videre inn i fremtiden. Totens Sparebank har de siste årene delt ut opp mot 12 millioner kroner pr. år av årsoverskuddet til lokale formål. Ved opprettelsen av Totens Sparebankstiftelse vil avkastningen på samfunnskapitalen i sin helhet komme lokalsamfunnet til gode og dette vil kunne gi betydelig høyere gaveutdelinger enn det som historisk er gitt fra banken. Disse gavemidlene skal deles ut i Totens Sparebanks gamle markedsområde, og vil bidra til at lag, foreninger, klubber og organisasjoner i regionen kan motta gavemidler fra stiftelsen og legge til rette for gode tilbud i lokalsamfunnet.